
DECISIÓ  45/04

Assumpte: Anunci Aspirina Bayer

1. El 23 de setembre de 2004, una persona formula una reclamació en relació amb l’anunci esmentat. La persona reclamant considera que el contingut de l’anunci incita al consum innecessari de medicaments. 

2. Es localitza una emissió de l’anunci objecte de reclamació el 26 de setembre de 2004, a les 19.48 hores, a TV3.

3. L’anunci, ambientat en l’interior d’un gimnàs, mostra imatges de diverses persones fent aeròbic. A continuació, en el vestuari del gimnàs, es produeix un diàleg entre les protagonistes de l’esmentat anunci, les quals comenten el cansament després de l’esforç físic realitzat: “Em fan un mal les cames...! Jo prenc Aspirina! Però si el cap no em fa mal, em fan mal les cames”. 

Seguidament, una veu en off masculina diu: “Creus que Aspirina només serveix per al mal de cap?”, mentre es mostra la imatge del medicament que es publicita.

En l’escena següent apareix un esquema del cos humà en què es representa com actua el medicament en els centres de dolor.

En la seqüència següent apareix la imatge de les protagonistes, a la sortida del gimnàs, parlant entre elles: “Tant de bo tot fos tan fàcil”.

A l’escena final de l’anunci, una veu en off masculina diu: “Aspirina adultos, descobreix el que pot fer per tu”, acompanyada de la imatge del producte que es publicita.

Finalitza l’anunci amb una pantalla blava on s’especifiquen les indicacions de llegir les instruccions del medicament i la consulta al farmacèutic.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 27 d’octubre de 2004, amb la deliberació prèvia i per majoria, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació ja que considera que l’anunci publicitari no constitueix un risc per a la salut o seguretat de les persones i la informació que es proporciona no incita al consum innecessari d’aspirines. 

El Consell entén que la informació que es facilita a les persones consumidores mitjançant la pantalla blava, on s’indica que cal llegir les instruccions del medicament i consultar el farmacèutic, pot contribuir a una utilització racional dels medicaments.

5. El Consell acorda comunicar aquesta decisió a la persona interessada. 

Barcelona, 27 d’octubre de 2004

El president

Francesc Codina i Castillo

